K O R R A L D U S

Haapsalu,	14. oktoober 2005 nr 703

Kinnistu Väike-Mere tn. 4, Haapsalu avaliku
kirjaliku enampakkumise korras
võõrandamise tingimuste kinnitamine

Tulenevalt Haapsalu Linnavolikogu 23.09.2005 otsusest nr 220 “Vara võõrandamine avaliku kirjaliku enampakkumise korras (Väike-Mere tn. 4, Haapsalu)”, millega otsustati müüa linnale kuuluv kinnistu, mis ei ole linnale vajalik kohaliku omavalitsusüksuse ülesannete täitmiseks ja määrati võõrandamise korraldajaks Haapsalu Linnavalitsus ning juhindudes omandireformi aluste seaduse § 33 lg 4, Haapsalu Linnavolikogu 30.05.1997 määrusega nr 8 kinnitatud “Linnavara võõrandamise korrast”, kohaliku omavalitsuse korralduse seaduse § 6 lg 3 p 1, § 30 lg 1 p 2, § 31, § 34 lg 3, Haapsalu põhimääruse § 35 lg 1 p 2, § 63 ja haldusmenetluse seadusest Haapsalu Linnavalitsus

k o r r a l d a b :

1.	Kinnitada Haapsalu linnale kuuluva hoonestamata kinnistu Väike-Mere tn. 4, Haapsalu avaliku kirjaliku enampakkumise korras võõrandamise tingimused:

1.1	kinnistu registriosa number 4123, katastriüksuse aadress Väike-Mere tn. 4, Haapsalu linn, Läänemaa, katastriüksuse number 18301:005:0038, katastriüksuse pindala 660 m2, maasihtotstarve väikeelamumaa, avaliku kirjaliku enampakkumisega võõrandamise alghind on 400 000 (nelisada tuhat) eesti krooni;
1.2	tagastamatu enampakkumisest osavõtutasu suurus on 1000 eesti krooni, tagatisraha suurus on 40 000 eesti krooni;
1.3	kinnistu Väike-Mere tn. 4, Haapsalu avaliku kirjaliku enampakkumise võitjal (edaspidi nimetatud Ostja) tasuda kinnistu ostuhind eesti kroonides ja kanda ostuhind Haapsalu Linnavalitsuse pangakontole nr 10602002431007 SEB Eesti Ühispangas või notari deposiitkontole või esitada panga kinnitus ostuhinna tasumise kohta 3 pangapäeva jooksul peale ostu-müügilepingu sõlmimist hiljemalt kinnistu notariaalse ostu-müügilepingu sõlmimise päevale eelnevaks päevaks;

1.4	notaritasu täies ulatuses tasuda Ostjal;

1.5	kinnistu Väike-Mere tn. 4, Haapsalu Ostjal sõlmida eelnimetatud kinnistu notariaalne ostu-müügileping 30 päeva jooksul kinnistu enampakkumise tulemuste kinnitamise otsuse teatavakstegemisest, s.o. 30 päeva jooksul eelnimetatud otsuse koopia kättesaamise päevale järgnevast päevast arvates. Käesolevas punktis nimetatud tähtajaks kinnistu notariaalse ostu-müügi lepingu sõlmimata jätmise korral on enampakkumise tulemuste kinnitajal (Haapsalu Linnavolikogul) õigus enampakkumise tulemused tühistada ja enampakkumise tulemuste kinnitamise otsus kehtetuks tunnistada ja sel juhul Ostja poolt sissemakstud käesoleva korralduse punktis 1.2. nimetatud tagatisraha Ostjale ei tagastata;

1.6	kinnistu Väike-Mere tn. 4, Haapsalu avaliku kirjaliku enampakkumise korraldaja on Haapsalu Linnavalitsus;

1.7	kinnistu avalikust kirjalikust enampakkumisest võivad osa võtta kõik isikud, kui seadusest ei tulene teisiti;

1.8	kirjalikud pakkumised kinnistu ostuhinna osas tuua kinnises ümbrikus, millel on märgusõna “Väike-Mere tn. 4”, Haapsalu Linnavalitsuse sekretär-referendile (Posti 34, Haapsalu, I korrus,) hiljemalt 09. november 2005 kell 12.00. Ümbrikud pakkumistega avatakse III korrusel 09. november 2005 kell 15.00.

1.9	Käesoleva korralduse punktis 1.2. nimetatud enampakkumisest osavõtutasu ja tagatisraha peab olema laekunud Haapsalu Linnavalitsuse pangakontole nr 10602002431007 SEB Eesti Ühispangas hiljemalt 08. november 2005.

1.10	Kinnises ümbrikus olev pakkumiskiri peab sisaldama sõnades ja numbritega kirjutatud pakutava ostuhinna summa ja pakkuja sõnalise kinnituse kinnistu Väike-Mere tn. 4, kirjaliku enampakkumise tingimustega nõustumise kohta, pakkuja nime, isiku- või registrikoodi, elukoha või asukoha aadressi, kuupäeva, pakkuja allkirja. Juriidilise isiku pakkumiskirjale peab olema alla kirjutanud isik, kellel on selle juriidilise isiku esindamiseks kehtivad volitused ja pakkumisele peab olema lisatud juriidilise isiku pädeva organi otsus enampakkumisel osalemise kohta (originaal või tõestatud koopia) ja vajadusel ka esindaja volikiri (originaal). Pakkumiskirjale tuleb lisada osavõtutasu ja tagatisraha tasumist tõendavad dokumendid.

1.11	Enampakkumise võitjaks tunnistatakse see isik, kes on pakkunud pakkumiskirjas kõrgeima ostuhinna ja on koheselt ning tähtaegselt täitnud kõik käesoleva korralduse punkti 1 alapunktides kehtestatud enampakkumisest osavõtuks vajalikud tingimused, samuti nõustunud kirjalikult sama punkti alapunktides nimetatud kõigi teiste tingimustega, s.h. enampakkumise võitjale (Ostjale) kehtestatud kinnistu võõrandamise tingimuste täitmisega.

1.12	Kui pakkumiskirjadega ümbrike avamisel selgub, et vähemalt kaks või enam enampakkumises osalejat on teinud ostuhinna osas võrdse kõrgeima pakkumise, korraldatakse võrdse pakkumise teinud isikute vahel koheselt avalik suuline enampakkumine, kus pakkumise sammu suuruseks on kehtestatud 5000 krooni.

1.13	Tehtud pakkumine jäetakse arvestamata, kui pakkumiskirjadega ümbrike avamisel selgub, et pakkumiskiri ei ole vormistatud käesolevas korralduses kehtestatud kõigi nõuete kohaselt või pakkumiskirjale ei ole lisatud kõiki nõutud dokumente või ümbrikul on märge, et pakkumiskirjaga ümbriku üleandmine on toimunud peale pakkumise üleandmiseks kehtestatud tähtaega või kui selgub, et osavõtutasu või tagatisraha tasumisega on hilinetud.

1.14	Ostja poolt sissemakstud käesoleva korralduse punktis 1.2. nimetatud tagatisraha võetakse arvesse Ostja poolt ostu-müügihinna tasumisel. Teistele enampakkumisest osavõtjatele, v.a. Ostja, tagastab Haapsalu Linnavalitsus nende sissemakstud tagatisraha täies ulatuses hiljemalt 12 tööpäeva jooksul pakkumiste avamise päevale järgnevast päevast arvates.

2	Avalike suhete peaspetsialistil (L. Ollino) koostada korralduse resolutiivosast kinnistu enampakkumise kuulutus ja teha käesoleva korralduse resolutiivosa (näidates ära korralduse numbri ja kuupäeva) teatavaks enampakkumise tingimuste avaldamisega ajalehes Lääne Elu ja Haapsalu veebileheküljel ning teade enampakkumise toimumise kohta ajalehes Äripäev.

3	Korraldus jõustub teatavakstegemisest.

4	Korralduse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul korralduse teatavakstegemisest.

Teet Kallasvee
Linnapea	Erko Kalev
	Linnasekretär